Sanne Østergaard er lykkelig for sit nye job bag kassen i Fakta. Undervejs er hun også blevet et hit på Facebook.

Sanne Østergaard er 42 år, mor til tre og kassedame i Fakta - og et hit på Facebook.

Hun har lynhurtigt fået mere end 14.000 likes på Facebook, fordi hun trods sin medfødte døvhed er blevet ansat som kassedame i Fakta.

- Jeg kan jo ikke høre bippet, når varerne bliver godkendt. Så derfor smiler jeg til kunderne, det er jo enormt vigtigt, men jeg skal hele tiden have øje på, om varerne bliver registreret, fortæller Sanne Østergaard.

Men trods den slags ekstra udfordringer er hun lykkelig for at have fået et job efter længere tids arbejdsløshed.

Hun har sat et skilt op ved kassen, så kunderne kan se, at hun er døv – og så går det fint.

- Jeg var jo nervøs i starten. Bevares. Men efterhånden er det sådan: ”Yes. Det er nærmest fantastisk. Jeg sidder her i kassen, og jeg vil bare gerne blive ved og blive ved og blive ved, fortæller Sanne Østergaard.

Sanne Østergaard har sat et skilt op ved kassen, så kunderne straks kender til hendes handicap. Og så går det fint. Foto: TV 2

For butikschefen i Fakta-butikken i Hvidovre har det været en god erfaring at sætte Sanne Østergaard bag kassen:

- Det at sætte varer op og drive en forretning, det kan jeg efterhånden på ryggraden. Men det er sjovt at arbejde med mennesker, udvikle dem, få dem til at vokse og blive til noget. Det kan jeg lide, siger butikschef Jane Ritter.

"Når hun kan, så kan andre også"

Et andet sted, hvor man har været glad for at følge Sanne Østergaards ansættelse, er i ”Jobnetværk for Døve”. Det er her, man for alvor har sat skub i Sanne Østergaards Facebook-storm med det håb, at det kan skaffe flere andre døve i arbejde:

- Nu kan arbejdsgiverne ikke sige, at ”Det kan man ikke, fordi man er døv”. For se hende! Hun kunne! Når det går fint med hende, hvorfor skulle det så ikke gå fint med alle de andre, siger administrator i netværket Alex Stensholm.